**Ťiang Ce-min** (čín. 江泽民 – Ťiang Ce-min, pchin-jin: *Jiāng Zémín*; \* 17. august 1926 – † 30. november 2022, Šanghaj) bol generálny tajomník Komunistickej strany Číny a prezident Čínskej ľudovej republiky.

Život
-----

Ťiang Ce-min vstúpil do komunistickej strany v roku 1946. Roku 1947 vyštudoval elektrické inžinierstvo v Šanghaji a začal pracovať v automobilovom priemysle. V polovici päťdesiatych rokov absolvoval prax v Stalinových automobilových závodoch v Moskve a po návrate sa stal zástupcom riaditeľa továrne. Obdobie Kultúrnej revolúcie (1966-76) sa mu podarilo prežiť bez ujmy, pretože bol v úzadí a nevyslovoval svoj názor.

Po nástupe Teng Siao-pchinga k moci a po započatí reforiem začínal ako ich podporovateľ stúpal po straníckom rebríčku. Roku 1983 sa stal ministrom elektrotechnického priemyslu a roku 1985 bol vymenovaný za starostu Šanghaja. V roku 1987 sa stal členom politbyra Ústredného výboru komunistickej strany. Po udalostiach na Námestí nebeského pokoja v Pekingu roku 1989 nahradil Čao C'-janga na pozícii generálneho tajomníka Komunistickej strany Číny.

Vysoká politika
---------------

Roku 1990 sa Teng Siao-pching vzdal v jeho prospech postu predsedu Ústrednej vojenskej komisie a Ťiang sa tým stal *de facto* druhým najmocnejším človekom v krajine. Roku 1993 vystriedal Jang Šang-kchuna na pozícii prezidenta ČĽR a v nej zotrval až do roku 2003. Bol považovaný za pragmatického politika, ktorý sa sústredil najmä na ekonomickú reformu a hospodársky rozvoj. Jeho najväčším úspechom bolo prijatie Číny do Svetovej obchodnej organizácie (WTO) roku 2001.

Spoločne s premiérom Ču Žung-ťim bol hlavným predstaviteľom tretej generácie vedenia komunistickej strany, ktorí sa vyznačovali tým, že mali technické vzdelanie a pochádzali zo Šanghaja. V domácej politike preferoval tvrdý prístup voči kritike a opozícii a nariadil prenasledovanie členov duchovnej praxe Fa-lun-kung. V zahraničnej politike sa snažil o udržiavanie dobrých vzťahov s USA a roku 1997 vykonal pamätnú návštevu Spojených štátov, počas ktorej sa stretol s prezidentom Billom Clintonom. Avšak udalosti, ako napätie v taiwanskej úžine z roku 1996 a bombardovanie čínskeho veľvyslanectva v Belehrade lietadlami NATO roku 1999, spôsobili nárast nacionalizmu a volanie po väčšej asertivite.

Politické myslenie
------------------

Základným bodom Ťiangovej politiky je *doktrína trojitého zastúpenia*. Komunistická strana musí zastupovať záujmy rozvinutých výrobných síl, rozvinutej kultúry a najširších ľudových vrstiev. Strana týmto posilnila svoju legitimitu tým, že prijala triedu kapitalistov (rozvinuté výrobné sily), intelektuálov a inžinierov (rozvinutá kultúra) a vyhlásila sociálne zmierenie spoločenských tried (najširšie ľudové vrstvy).

Tieto zmeny boli začlenené do ústavy na 16. národnom zjazde Komunistickej strany číny roku 2002. Orientáciou na elity však strana stratila svoj tradičný egalitárny charakter, čím prišla o body najmä u roľníkov, ktorí tvoria väčšinu čínskej populácie. Prílišná podpora rastu vo veľkých mestách na pobreží zároveň prehĺbila sociálne rozdiely v krajine.

Ťiang Ce-minova frakcia
-----------------------

Ťiang Ce-min vytvoril v Komunistickej strane Číny vlastnú mocenskú štruktúru, vládnu frakciu, ktorej moc oprel o kontrolu nad Výborom pre politické a legislatívne záležitosti a do čela výboru dosadil člena svojej frakcie, bývalého olejára Čou Jung-kchanga.

Ďalším členom jeho skupiny bol člen Komunistickej strany Číny Po Si-laj, ktorý v rokoch 2003 – 2004 zastával post guvernéra provincie Liao-ning. Od roku 2004 do novembra 2007 bol ministrom obchodu Čínskej ľudovej republiky. Následne sa stal tajomníkom výboru v Čchung-čchingu a členom politbyra Komunistickej strany Číny. Za svojho pobočníka si zvolil Po Si-laj straníka Wang Li-tüna.

Ďalšími známymi členmi Ťiangovej frakcie sú členovia stáleho výboru politbyra Ťia Čching-lin a Li Čchang-čchun.

Kampaň proti Fa-lun Kungu
-------------------------

### 1999 – začiatok prenasledovania Fa-lun Kungu

Komunistická strana publikovala v apríli roku 1999 článok v časopise *Veda a technológie pre mládež*, v ktorom označila Fa-lun Kung za poveru a hrozbu pre zdravie, pretože praktizujúci môžu pri vážnych chorobách odmietať bežné lékarske ošetrenia. Veľké množstvo stúpencov Fa-lun Kungu následne proti obsahu článku demonštrovalo pred redakciou časopisu v Tianjine. Výsledkom bolo zatýkanie a bitie účastníkov demonštrácie zo strany čínskej polície. O incidente neskôr hovoril novinár a spisovateľ Ethan Gutmann na tlačovej konferencii v Európskom parlamente ako o pripravenej provokácii čínskej vlády, ktorá mala zámerne vyvolať protesty na strane Fa-lun Kungu. Kvôli týmto zatknutiam prišlo 25. apríla 1999 k vládnemu Úradu pre odvolania 10 až 15 tisíc praktizujúcich Fa-lun Kung. Títo ľudia sa popoludní zhromaždili pri sídle Čínskej komunistickej strany v Čung-nan-chaji vedľa Zakázaného mesta v Pekingu a zostali tam do neskorého večera. Zhromaždenie bolo pokojné, účastníci nedržali žiadne transparenty ani plagáty. Prezident Ťiang Ce-min bol prítomnosťou týchto apelujúcich znepokojený. Ideologická nadvláda komunistickej strany bola podľa jeho názoru ohrozená.

Generálny tajomník komunistickej strany Číny Ťiang Ce-min zakladá takzvaný Úrad 610, ktorý má za úlohu prenasledovať a zdiskreditovať Fa-lun Kung a jeho priaznivcov.
Podľa Amnesty International prijala čínska vláda tri stratégie na rozdrtenie Fa-lun Kungu: násilie proti
praktizujúcim, ktorí sa odmietnu vzdať svojej viery, „vymývanie mozgov", kde sú ľudia nútení, aby sa Fa-lun Kungu vzdali a odmietli ho, a efektivnejšia mediálna kampaň na obrátenie verejnej mienky proti Fa-lun Kungu.

### Súdne procesy proti Ťiang Ce-minovi

11. novembra 2009 prijal po dvoch rokoch vyšetrovania španielsky sudca Ismael Moreno žalobu za genocídu a mučenie. Medzi obvinenými figuruje päť vysokých predstaviteľov Komunistickej strany Číny, ktorí sa majú zodpovedať zo svojej roly pri prenasledovaní duchovnej praxe Fa-lun Kung. Po prvýkrát súd uznal kampaň proti Fa-lun Kungu za zodpovedajúcu definícii genocídy z hľadiska právneho. Medzi obvinenými je aj bývalý vodca Číny Ťiang Ce-min, Luo Kan – bývalý riaditeľ Úradu 610, Po Si-laj – bývalý minister obchodu, Ťia Čching-lin – štvrtý najvyššie postavený člen Strany a Wu Kuan-čeng – predseda interného disciplinárneho výboru Strany.

21. decembra 2009 vyniesol argentínsky sudca Octavio Araoz de Lamadrid z Federálneho súdu č. 9 rozsudok v historickom procese s dvoma bývalými čelnými čínskymi funkcionármi. Bývalý predseda komunistickej strany Číny Ťiang Ce-min a šéf Úradu 610 Luo Kan boli súdení za zodpovednosť v stále prebiehajúcom prenasledovaní miliónov praktizujúcich duchovnej disciplíny Fa-lun Kung zo strany čínskeho komunistického režimu. Súčasťou rozsudku je aj nariadenie k zadržaniu oboch funkcionárov, ktorí sa v súčasnosti nachádzajú v Číne. Ak obvinení vycestujú do krajiny, ktorá má s Argentínou zmluvu o vydávaní zločincov, musia byť zadržaní a prevezení do Argentíny, aby boli postavení pred súd a poskytli vyhlásenia na svoju obhajobu. Rozhodnutie súdu predstavuje historický precedens.

Wang Li-ťünov incident
----------------------

Pred 18. zjazdom Komunistickej strany Číny na jeseň roku 2012 vypukli vo vnútri strany veľké boje o kontrolu nad vedením krajiny.

Správy svetových médií naznačovali, že boj prebiehal medzi dvoma frakciami komunistickej strany. Prvá frakcia bola údajne vedená prezidentom a generálnym tajomníkom Ústredného výboru Komunistickej strany Číny v jednej osobe Chu Ťin-tchaom a premiérom Wen Ťia-paom. Druhú riadil člen deväťčlenného Stáleho výboru politbyra komunistickej strany a šéf polície a bezpečnostných zložiek Čou Jung-kchang spolu so stranickým tajomníkom komunistickej strany v meste Čchung-čching Po Si-lajom, podľa čínskeho novinára Wu Pao-čanga, ktorý pracoval pre Radio France International v Paríži patrili obaja do mocenskej skupiny bývalého prezidenta Ťiang Ce-mina.

Referencie
----------

1. ↑   Former Chinese leader Jiang Zemin dies aged 96. *BBC News*, 30 November 2022. Dostupné online [cit. 2022-11-30].
2. ↑   Former Chinese president Jiang Zemin dies at 96. *The Guardian*, 30 November 2022. Dostupné online [cit. 2022-11-30]. (po anglicky)
3. ↑  BUCKLEY, Chris; WINES, Michael. Jiang Zemin, Leader Who Guided China Into Global Market, Dies at 96. *The New York Times*, 2022-11-30. Dostupné online [cit. 2022-11-30]. ISSN 0362-4331. (po anglicky)
4. ↑
5. ↑
6. ↑   *Archivovaná kópia* [online]. [Cit. 2011-01-19]. Dostupné online. Archivované 2011-11-07 z originálu.
7. ↑  KLIMEŠ, O. *Krize legitimity Komunistické strany Číny a Chu Ťin-tchaova malá demokracie*. Mezinárodní politika 3/2010, str. 26.
8. ↑
9. ↑   *Kdo je Čou Jung-kchang – vrchní velitel čínské veřejné bezpečnosti* [online].. Dostupné online.
10. 1 2 3 4   *Bloody Harvest* [online].. Kapitola oddíl C Aspekty vztahující se k Falun Gongu, kapitola 19. Předpokládaná hrozba, strana 16.. (Vyšetřovací zpráva, shrnutí událostí 90. let v Číně týkajících se pronásledování Falun Gongu čínským komunistickým režimem). Dostupné online. (anglicky)
11. ↑  Velká Epocha. *Past Komunistické strany Číny na Falun Gong* [online]. [Cit. 2016-12-14]. Události okolo protestu před vládním úřadem pro odvolání. Dostupné online. Archivované 2009-05-04 z originálu.
12. ↑   *Nová náboženská hnutí a kolektivní násilí*.. ISBN 978-80-87127-21-6.
13. 1 2   *Beyond the Red Wall - The Persecution of Falun Gong („Za rudou zdí – pronásledování Falun Gongu")* [online].. (Hovoří David Ownby, ředitel Centra asijských studií na Montrealské univerzitě a odborník na moderní čínské dějiny, psal o Falun Gongu v dokumentu, který připravil pro Kanadský institut mezinárodních záležitostí.). Dostupné online. (anglicky)
14. ↑   *"Čínske gestapo": Prisudzujú mu vraždy, mučenie, vymývanie mozgov aj odoberanie orgánov* [online].. Dostupné online.
15. ↑   *Bloody Harvest* [online].. Kapitola F. Prvky potvrzující a vyvracející obvinění c) Aspekty vztahující se k Falun Gongu. Dostupné online. (anglicky)
16. ↑   *Annual Report 2007* [online].. S. 87. Dostupné online. (anglicky)
17. ↑   *Annual Report 2007* [online].. S. 91. Dostupné online. (anglicky)
18. ↑   *China: Human rights in China in 2001- a new step backwards* [online].. Dostupné online. (anglicky)
19. ↑   *Doe v Jiang Zemin, Bo Xilai, Lou Gan et al.* [online].. Dostupné online. (anglicky)
20. ↑   *Spanish Judge Calls Top Chinese Officials to Account for Genocide* [online].. Dostupné online. (anglicky)
21. ↑   *Spanish court indicts Chinese officials for genocide* [online].. Dostupné online. (anglicky)[nefunkčný odkaz]
22. ↑   *Španělsko bude soudit vysoké čínské představitele za genocidu* [online]. [Cit. 2016-12-14]. Dostupné online. Archivované 2009-11-26 z originálu.
23. ↑   *Argentine judge asks China arrests over Falun Gong* [online].. Dostupné online. (anglicky)
24. ↑   *Argentinský soudce vydal příkaz k zadržení bývalých čínských pohlavárů za genocidu Falun Gongu* [online]. [Cit. 2016-12-14]. Dostupné online. Archivované 2011-02-02 z originálu.
25. ↑   *Hrozí v Číně převrat?* [online].. Dostupné online.
26. ↑   *Čína: Souboj komunistických frakcí* [online]. [Cit. 2016-12-14]. Dostupné online. Archivované 2012-03-29 z originálu.
27. ↑   *Mocenské struktury v Číně - Rozhovor s čínským novinářem Wu Baozhangem* [online].. Dostupné online. [nefunkčný odkaz]

Iné projekty
------------

Commons
* Spolupracuj na Commons Commons ponúka multimediálne súbory na tému **Ťiang Ce-min**

Externé odkazy
--------------

* (po anglicky) BBC – Profile: Jiang Zemin
* (po anglicky) Encyclopædia Britannica – Jiang Zemin

Autoritné údaje: * BnF: 13774326q
* GND: 120950812
* ISNI: 0000000439813623
* LCCN: nr90004013
* NK ČR: utb2011667899
* Scopus: 24473011600
* VIAF: 106111189
* WorldCat: lccn-nr90004013